TUT en studenteraad onderteken ooreenkoms | Maroela Media
"TUT se bestuur en die studenteraad het 'n formele ooreenkoms onderteken wat die onlangse gesprekke oor studentefinansiering tussen die partye tot 'n einde bring," het Willa de Ruyter, TUT se woordvoerder, in 'n verklaring gesê. "Dit sal hopelik 'n einde bring aan die studentebetogings wat aktiwiteite verlede week by verskeie kampusse tot 'n stilstand gedwing het."
Alle studente wat uitstaande skuld van vorige jare het, moet 'n minimum van R1 500 vir die tydperk betaal, plus die minimum aanvanklike betaling van R1 500 om vir 2015 te registreer. Enige uitstaande balans moet teen 30 Oktober vanjaar vereffen wees. Studente moet ook 'n kennisname van skuld vir die uitstaande balans onderteken.
"Die ooreenkoms sal studente help om hul skuld af te betaal, terwyl dit hulle in staat stel om te registreer en met hul studies aan te gaan. Dit is gelykstaande aan finansiële hulp van ongeveer R37 miljoen," het sy gesê.
Studente wat in 2014 deur NSFAS befonds is en die universiteit uitstaande fooie skuld, en wat nie vanjaar NSFAS-befondsing het nie, sal toegelaat word om op sekere voorwaardes met die uitstaande skuld te registreer.
"Daar is ook ooreengekom dat befondsing opsy gesit word vir akademiese merietebeurse wat toegeken word aan akademies verdienstelike en behoeftige studente in die NSFAS-groep," het De Ruyter bygevoeg. "Dit beloop finansiële hulp van ongeveer R16 miljoen vir hierdie groep studente."
Maroela Media het vroeër berig klasse by alle kampusse van die Tshwane Universiteit van Tegnologie (TUT) het Maandag hervat ná betogings die bestuur genoop het om bedrywighede op te skort.